Der er gang i svingdøren.

De kommende uger og måneder får TV2 Nords brugere fornøjelsen af at stifte bekendtskab med en perlerække af nye unge studerende, som er begyndt i mediehuset til august. Det drejer sig om henholdsvis tre journaliststuderende og tre kommunikationsstuderende. - Vi er meget glade for, at disse seks unge mennesker har valgt TV2 Nord som en del af deres uddannelse, , siger Mikael Justesen, der er adm. direktør på TV2 Nord. Det er en vigtig opgave for os som mediehus at være med til at uddanne fremtidens arbejdskraft. Det er samtidig en opgave, som vi meget gerne tager på os, for der er altid garanti for et frisk pust, fest og farver, når nye unge studerende rykker ind, fortsætter Mikael Justesen. Han tilføjer, at nordjyderne og TV2 Nords brugere nok skal få fornøjelse af de studerende – både på skærmen, men i høj grad også bag skærmen, hvor langt det meste foregår. Seks nye studerende på én gang er noget nær rekord på TV2 Nord, hvor tre til fire er mere normalt med opstart omkring august. - Interessen for at komme hos os har været stor, ikke mindst fra kommunikationsstuderende fra forskellige uddannelser. Det har vi kvitteret for ved at gøre alt, vi kan for at finde plads samtidig med, at det naturligvis er vigtigt, at vi stadig kan garantere de studerende noget kvalitet i praktikken, siger Mikael Justesen. De seks studerende er Freja Hesthaven Skibsted – journaliststuderende på Danmarks Medie- og Journalisthøjskole. Freja er oprindeligt fra Slagelse, men flyttede til Vendsyssel, da hun var 12 år gammel. Freja skal være i praktik på TV2 Nord i 18 måneder. Hun har som udgangspunkt valgt, at hun gerne vil specialisere sig som live-journalist, så der er gode muligheder for, at nordjyderne kommer til at se en del til hende på skærmen. Signe Gru – journaliststuderende på Danmarks Medie- og Journalisthøjskole. Signe stammer fra Bindslev og er ifølge eget udsagn nærmest født og opvokset med TV2 Nord på skærmen i hjemmet. Derfor har hun også hele tiden haft TV2 Nord i tankerne som muligt praktiksted. Signe skal være på TV2 Nord i 18 måneder. Hun har som udgangspunkt valgt at specialisere sig som videojournalist, eller blot VJ. Det vil sige, at hun bliver uddannet til at kunne lave historier helt på egen hånd, hvor hun selv styrer kamera, lyd og lys og interviewer, og efterfølgende selv bearbejder det hele til indhold til gavn og glæde for TV2 Nords brugere. Markus Svante Eriksen – journaliststuderende på Danmarks Medie- og Journalisthøjskole. Markus stammer fra Aabybro og for hans vedkommende er der tale om et comeback. Markus har nemlig for nogle år siden haft fritidsjob På TV2 Nord, så ligesom Signe har han fra starten af sin uddannelse haft blikket rettet mod praktik på TV2 Nord. Markus skal kun være på TV2 Nord i 12 måneder, fordi han i foråret tilbragte et halvt år i praktik i Europa-Parlamentet med base i Bruxelles. Katrine Marie Christensen – læser til markedsføringsøkonom på University College Nordjylland, UCN. Hun skal være på TV2 Nord som kommunikationsstuderende til og med oktober. I praktiktiden skal hun blandt andet arbejde med mediehusets interne og eksterne kommunikation. Jeppe Kjær Nielsen – læser dansk og mediefag på Aalborg Universitet. Jeppe skal være her fra august og til jul. Han kommer til at være som en mere klassisk, almen kommunikationsstuderende, der har sit udgangspunkt hos onlinefolket på øen, og giver en hånd med på blandt andet vores sociale medier osv. Josephine Jokumsen – studerer kommunikation og digitale medier på Aalborg Universitet. Josephine skal være på TV2 Nord som kommunikationsstuderende til midten af november. Hendes fokus i praktiktiden bliver at arbejde sammen med det hold på TV2 Nord, der arbejder med indhold til TikTok, som er noget relativt nyt for TV2 Nord at arbejde med.